**Apel**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*cunoaște-mă pe mine-mă\*

agora și-a devorat așteptările

verdictul va să despice

timpul

ies din genunchi de sare

plină de moarte

poezia se agață de coapse

(plasă de siguranță supraelastică)

primul pas către mine

cioplește altare (studiul de fezabilitate

prezintă lacune)

timpul se mișcă

închină chipul tău precum mama din rădăcină

la căpătâiul candorii

tuturor li se zbate abisul în pântec

visele

îndulcesc cafeaua cu lapte

compensează îmbrățișări fără de

sau prea mult

neînțelesuri organizează curse ilegale

de-a latul sinapselor

amărăciunea endemică

lipsa de-acasă

întorc ușor cheia spre răsărit

descui ziua

smerenia (nici nu se mai știe etimologia cuvântului)

tușește tabagic

albatroșii

nu prididesc să țeasă găurile oceanului în mine

spațiul a devenit prea coroziv

în crepuscul

sângele extirpă tumorile

Socrate decodifică virtuți așa cum numai el știe

i-am pregătit boabele de năut

să mestece timpul

firesc

și simplu mai ales

simplu

daimonul îl părăsește sparge clepsidrele

moșește cuvinte

trădează

toamna foșnește bogat la încheietura conștiinței

nu mai contează

bobii pot să cadă în orice culoare în urne

am câștigat

soarele nu are pleoapă